
ΘΕΜΑ : «Έγκριση υποβολής της αίτησης συμμετοχής του Δήμου στο πρόγραμμα Εθνική Πρωτεύουσα Νεολαίας 2027 και εξουσιοδότηση του Δημάρχου για την υπογραφή κάθε απαιτούμενου εγγράφου»

Κύριε Πρόεδρε,
Λαμβάνοντας υπόψη:
1) Τις διατάξεις του άρθρου 120 του Ν. 5314/2026 (ΦΕΚ Α' 103/29-06-2026) Κώδικας Τοπικής Αυτοδιοίκησης.
2) Τη με αρ. 189/2026 απόφαση Δημοτικού Συμβουλίου περί Ίδρυσης και λειτουργίας ΚΕΝΤΡΟΥ ΝΕΟΤΗΤΑΣ & ΕΘΕΛΟΝΤΙΣΜΟΥ στο Δήμο Καλλιθέας (ΑΔΑ: 9Ξ78ΩΕΚ-ΧΚΡ).
3) Την υπ. αρ.5/2026 απόφαση του Δημάρχου Καλλιθέας περί ορισμού Αντιδημάρχων και αρμοδιοτήτων (ΑΔΑ:ΕΖΣ0ΩΕΚ-Σ3Χ).
4) Τον Οργανισμό Εσωτερικής Υπηρεσίας (Ο.Ε.Υ.) του Δήμου Καλλιθέας. 
5) Τη Δημόσια πρόσκληση του Υπουργείου Κοινωνικής Συνοχής και Οικογένειας προς τους Ο.Τ.Α. α΄ βαθμού (14878/29.06.2026) για την υποβολή αιτήσεων συμμετοχής στο πρόγραμμα «Εθνική Πρωτεύουσα Νεολαίας 2027» (ΑΔΑ: Ρ72Κ46ΝΛ2Α-Τ3Β).
6) Την πρόθεση ενίσχυσης της συμμετοχής των νέων στο σχεδιασμό δράσεων ώστε να έχουν ενεργό ρόλο στην τοπική κοινωνία.

Εισηγούμαστε:
Την έγκριση της υποβολής αίτησης συμμετοχής του Δήμου στο πρόγραμμα «Εθνική Πρωτεύουσα Νεολαίας 2027».  Σύμφωνα με την υπ’αριθμ. 14138/ 24.06.2026 απόφαση της υπουργού Κοινωνικής Συνοχής και Οικογένειας (ΦΕΚ Β’ 3706) περί: Καθορισμού διαδικασίας συμμετοχής και υποβολής αιτήσεων των ενδιαφερομένων Ο.Τ.Α. α’ βαθμού, κριτήρια, τρόπος και όργανα αξιολόγησης αιτήσεων, διαδικασία ανακήρυξης της «Εθνικής Πρωτεύουσας Νεολαίας 2027» καλούνται οι Ο.Τ.Α. α΄ βαθμού που επιθυμούν, να συμμετέχουν στο πρόγραμμα «Εθνική Πρωτεύουσα Νεολαίας 2027» υποβάλλοντας αίτηση συμμετοχής από την 01.07.2026 έως και τις 30.10.2026 (και ώρα: 23:59).
Στόχοι του Προγράμματος
Το Πρόγραμμα στοχεύει στα ακόλουθα:
α. Στην προαγωγή της ενεργού συμμετοχής των νέων ηλικίας δεκαπέντε (15) έως είκοσι εννέα (29) ετών
στα κοινά και την ευρύτερη κοινωνική ζωή σε τοπικό επίπεδο,
β. στην καλλιέργεια ισχυρών δεσμών μεταξύ των νέων και της τοπικής κοινωνίας,
γ. στην ενθάρρυνση των Οργανισμών Τοπικής Αυτοδιοίκησης (Ο.Τ.Α.) α’ βαθμού για την υλοποίηση δράσεων που αφορούν στους νέους της ηλικιακής ομάδας της περ. α του παρόντος άρθρου.
Αντικείμενο του Προγράμματος
Το Πρόγραμμα έχει ως αντικείμενο την απονομή του τιμητικού τίτλου «Εθνική Πρωτεύουσα Νεολαίας 2027» σε έναν Ο.Τ.Α. α’ βαθμού, κατόπιν αξιολόγησης των αιτήσεων συμμετοχής σύμφωνα με όσα ορίζονται στην 14138/ 24.06.2026 απόφαση της υπουργού Κοινωνικής Συνοχής και Οικογένειας (ΦΕΚ Β’ 3706).  Στον ΟΤΑ α’ βαθμού, στον οποίο απονέμεται ο τίτλος της Εθνικής Πρωτεύουσας Νεολαίας για το έτος 2027 είναι δυνατή η καταβολή χρηματικού ποσού ύψους ογδόντα χιλιάδων ευρώ (80.000,00 €), ως επιχορήγηση σύμφωνα με τα οριζόμενα στην παρ. 3 του άρθρου 29 του ν. 5107/2024 (Α’ 64). Η δαπάνη  επιχορήγησης βαρύνει τον τακτικό προϋπολογισμό του Υπουργείου Κοινωνικής Συνοχής και Οικογένειας και καταβάλλεται άπαξ, κατόπιν έκδοσης κοινής απόφασης των Υπουργών Εθνικής Οικονομίας και Οικονομικών και Κοινωνικής Συνοχής και Οικογένειας. 
Η αίτηση, προκειμένου να αξιολογηθεί για να λάβει τον Τιμητικό Τίτλο της Εθνικής Πρωτεύουσας Νεολαίας, θα πρέπει να συνοδεύεται από την αποτύπωση του Οράματος και της Στρατηγικής του Δήμου στο πεδίο της Νεολαίας, της  υφιστάμενης κατάστασης στο πεδίο της Νεολαίας  και να συνοδεύεται από ένα προτεινόμενο πρόγραμμα με έμφαση στη συμμετοχή – συναπόφαση των νέων, την Ευρωπαϊκή του Διάσταση, να ταυτίζεται με τους στόχους του θεσμού και παράλληλα, να είναι βιώσιμο και να αποφέρει οφέλη στην τοπική κοινωνία. 
Θεωρούμε, ότι ο Δήμος Καλλιθέας  διαθέτει όλα τα απαραίτητα χαρακτηριστικά με πρώτο και κύριο, τη διαρκή ενίσχυση της συμμετοχής των νέων στις δημοκρατικές διαδικασίες σε τοπικό επίπεδο μέσω του Μαθητικού Φεστιβάλ που συμπλήρωσε ως θεσμός τα 18 χρόνια και των Μαθητικών Δημοτικών Συμβουλίων που συμπλήρωσε ως θεσμός τα 16 χρόνια και μάλιστα, για αυτές τις δράσεις,  ο Δήμος έλαβε τον τιμητικό τίτλο «Εταίρος της Ευρωπαϊκής Εβδομάδας Τοπικής Δημοκρατίας - ELDW 2025» από το Γραφείο του Κογκρέσου Τοπικών και Περιφερειακών Αρχών του Συμβουλίου της Ευρώπης.  Ο Δήμος Καλλιθέας διαθέτει ήδη ένα σημαντικό και πολυεπίπεδο πλαίσιο δράσεων για τη νεολαία, καλύπτοντας τη δημοκρατική συμμετοχή, τον πολιτισμό, τη δημιουργικότητα, την εκπαίδευση και την επαγγελματική ανάπτυξη. 
Ο θεσμός των Μαθητικών Δημοτικών Συμβουλίων, το Μαθητικό Φεστιβάλ και οι πολιτιστικές και εκπαιδευτικές δράσεις της Δημοτικής Βιβλιοθήκης, του Ωδείου και των πολιτιστικών δομών ενισχύουν ενεργά τη συμμετοχή των νέων. Παράλληλα, υλοποιούνται δράσεις επαγγελματικού προσανατολισμού, ψηφιακής εκπαίδευσης και υποστήριξης της απασχόλησης. Η συνεργασία με πανεπιστήμια, πολιτιστικούς φορείς, ΜΚΟ και ευρωπαϊκά δίκτυα ενισχύει περαιτέρω την εξωστρέφεια του Δήμου. Το 2026 σηματοδοτεί ένα νέο στάδιο, με την ίδρυση και λειτουργία του  ΚΕΝΤΡΟΥ ΝΕΟΤΗΤΑΣ & ΕΘΕΛΟΝΤΙΣΜΟΥ, ως νέου πυρήνα συμμετοχής και ενεργοποίησης των νέων.
Ο Δήμος Καλλιθέας αποδίδει ιδιαίτερη σημασία στην ενίσχυση των πολιτικών νεολαίας και στην προώθηση δράσεων που υποστηρίζουν την ενεργό συμμετοχή των νέων στην κοινωνική, πολιτιστική και θεσμική ζωή της πόλης. Το όραμα του Δήμου Καλλιθέας είναι να δημιουργήσει μια πόλη όπου οι νέοι θα μπορούν να αναπτύσσονται ελεύθερα, να συμμετέχουν ενεργά στην κοινωνική ζωή και να έχουν πρόσβαση σε ευκαιρίες εκπαίδευσης, δημιουργίας και επαγγελματικής ανάπτυξης. Η Καλλιθέα μπορεί να εξελιχθεί σε μια πόλη που θα προωθεί περεταίρω την καινοτομία, τον πολιτισμό και τη δημοκρατική συμμετοχή των νέων. Σε αυτή την πόλη, οι νέοι δεν αποτελούν αποδέκτες πολιτικών αλλά ενεργούς συνδιαμορφωτές των αποφάσεων που επηρεάζουν το μέλλον της κοινότητας. Στο πλαίσιο αυτό, η συμμετοχή στο εν λόγω πρόγραμμα αποτελεί στρατηγική επιλογή, η οποία συνάδει με τον ευρύτερο σχεδιασμό του Δήμου για τη νεολαία.
Το στρατηγικό σχέδιο βασίζεται σε τρεις βασικούς στόχους - πυλώνες: α) Ενίσχυση της δημοκρατικής συμμετοχής των νέων, β) Ανάπτυξη πολιτιστικών και δημιουργικών δραστηριοτήτων, γ) Βελτίωση των εκπαιδευτικών και επαγγελματικών ευκαιριών.  Οι στόχοι - πυλώνες αυτοί συνδέονται μεταξύ τους και δημιουργούν ένα ολοκληρωμένο πλαίσιο πολιτικής για τη νεολαία.

Η υποψηφιότητα του Δήμου Καλλιθέας για τον τίτλο της «Εθνικής Πρωτεύουσας Νεολαίας 2027» βασίζεται σε μια ολοκληρωμένη στρατηγική που στοχεύει στην ενίσχυση της συμμετοχής, της δημιουργικότητας και της ανάπτυξης δεξιοτήτων των νέων. Η πόλη διαθέτει σημαντικά χαρακτηριστικά που την καθιστούν κατάλληλη για την ανάληψη αυτού του ρόλου, καθώς συνδυάζει έντονη πολιτιστική δραστηριότητα, υψηλή συγκέντρωση νέων και δυναμικές δυνατότητες ανάπτυξης πρωτοβουλιών νεολαίας. Η ανάληψη του τίτλου της Εθνικής Πρωτεύουσας Νεολαίας θα επιτρέψει επίσης στον δήμο να προωθήσει την κοινωνική ένταξη και την ισότητα ευκαιριών για όλους τους νέους. Μέσα από δράσεις που θα απευθύνονται σε διαφορετικές κοινωνικές ομάδες, ο δήμος θα επιδιώξει να διασφαλίσει ότι όλοι οι νέοι έχουν πρόσβαση σε ευκαιρίες εκπαίδευσης, πολιτισμού και συμμετοχής. Τέλος, η υποψηφιότητα της Καλλιθέας για τον τίτλο αυτό αποτελεί μια σημαντική ευκαιρία για την ενίσχυση της διεθνούς εικόνας της πόλης και την ανάπτυξη νέων συνεργασιών σε εθνικό και ευρωπαϊκό επίπεδο. Μέσω της διοργάνωσης δράσεων και εκδηλώσεων νεολαίας, η πόλη μπορεί να αναδειχθεί ως ένα κέντρο καινοτομίας, πολιτισμού και συμμετοχικής δημοκρατίας.

Συνολικά, ο Δήμος Καλλιθέας διαθέτει όλα τα απαραίτητα χαρακτηριστικά για να αποτελέσει μια δυναμική και δημιουργική Εθνική Πρωτεύουσα Νεολαίας. Η ισχυρή παρουσία νέων, η πολιτιστική δραστηριότητα, η πρόθεση ανάπτυξης νέων υποδομών και η δέσμευση για ενίσχυση της συμμετοχής των νέων καθιστούν την πόλη ιδανική για την υλοποίηση ενός ολοκληρωμένου προγράμματος δράσεων που θα συμβάλει στη διαμόρφωση ενός καλύτερου μέλλοντος για τη νεολαία.

Λαμβάνοντας υπ’ όψη τα παραπάνω και προκειμένου ο Δήμος Καλλιθέας να προβεί σε όλες τις απαραίτητες ενέργειες για τη συμμετοχή του στη διεκδίκηση του τιμητικού τίτλου στο πρόγραμμα «Εθνική Πρωτεύουσα Νεολαίας 2027», παρακαλούμε για:

1. Την έγκριση υποβολής της αίτησης συμμετοχής του Δήμου στο πρόγραμμα «Εθνική Πρωτεύουσα   
Νεολαίας 2027». 
2. Την εξουσιοδότηση του Δημάρχου για την υπογραφή κάθε απαιτούμενου εγγράφου, δήλωσης, αίτησης ή άλλου δικαιολογητικού που απαιτείται, καθώς και για κάθε απαραίτητη ενέργεια για την υποβολή αίτησης συμμετοχής.






	Ο ΑΝΤΙΔΗΜΑΡΧΟΣ
               Εσωτερική Διανομή
· Γρ. Δημάρχου                                                                                                                     ΙΩΑΝΝΗΣ ΕΜΙΡΖΑΣ       
· Γρ. Γενικού Γραμματέα                                                                             
· Αντιδήμαρχος κ. Εμιρζάς
· Αυτοτελές Τμήμα Προγραμματισμού & Σχεδιασμού
· Διεύθυνση Προστασίας Παιδικής Ηλικίας και Οικογένειας





image1.png





